Polisiebeamptes wat omkoopgeld eis kry tronkstrafArgieffoto (Foto: Maroela Media) Die Valke verwelkom die vonnis wat twee polisiebeamptes Maandag in die streekhof in Mokopane (Potgietersrus) in Limpopo opgelê is. Die beamptes is skuldig bevind op aanklag van korrupsie nadat hulle omkoopgeld van ŉ motoris geëis het. Kapt. Matimba Maluleke, woordvoerder van die Valke, sê ao. Richard Matsobane Molokome (54) en konst. Archibald Sepato (40) het op 17 Desember 2017, terwyl hulle aan diens was, ŉ verdagte voertuig gewaar en laat stilhou. Dié twee beamptes was by die Tuinplaas-polisiestasie naby Modimolle (Nylstroom) gestasioneer. “Die beamptes het die voertuig ondersoek en enkele gebreke ontdek,” sê Maluleke. “In plaas daarvan om ŉ dagvaarding uit te reik of die voertuig te skut, het die twee polisiebeamptes omkoopgeld van R1 000 geëis.” Die motoris het die omkoopgeld betaal. Die saak is by die Valke aangemeld. Albei beamptes is summier in hegtenis geneem en is op 3 Maart in die hof skuldig bevind. Molokome en Sepato is tot vyf jaar direkte tronkstraf gevonnis, sonder die opsie van ŉ boete. Hulle is ook ongeskik verklaar om ŉ vuurwapen te besit.